CELEX: 32018R0211
Language: hr
Date: 2017-11-21 00:00:00
Title: Delegirana uredba Komisije (EU) 2018/211 оd 21. studenoga 2017. o uspostavi plana za odbačeni ulov za losos u Baltičkome moru

14.2.2018   
            
            
               HR
            
            
               Službeni list Europske unije
            
            
               L 41/1
            
         DELEGIRANA UREDBA KOMISIJE (EU) 2018/211
   оd 21. studenoga 2017.
   o uspostavi plana za odbačeni ulov za losos u Baltičkome moru
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba Vijeća (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6.,
   budući da:
   
               (1)
            
            
               Cilj Uredbe (EU) br. 1380/2013 postupno je napuštanje prakse odbacivanja ulova u svim vrstama ribolova Unije uvođenjem obveze iskrcavanja ulova za vrste koje podliježu ograničenjima ulova.
            
         
               (2)
            
            
               U skladu s člankom 15. stavkom 1. točkom (a) Uredbe (EU) br. 1380/2013 obveza iskrcavanja primjenjuje se na ribolov lososa od 1. siječnja 2015.
            
         
               (3)
            
            
               Člankom 15. stavkom 6. Uredbe (EU) br. 1380/2013 Komisija se ovlašćuje da, u nedostatku višegodišnjih planova utvrđenih u skladu s člankom 9. te Uredbe, donese plan za odbačeni ulov, u kojem se utvrđuju pojedinosti provedbe obveze iskrcavanja u početnom razdoblju od tri godine koje se može produžiti za još jedno razdoblje od tri godine. Taj bi se plan za odbačeni ulov trebao donijeti na temelju zajedničkih preporuka koje su izradile države članice nakon savjetovanja s relevantnim savjetodavnim vijećima.
            
         
               (4)
            
            
               Delegiranom uredbom Komisije (EU) br. 1396/2014 (2) uspostavljen je plan za odbačeni ulov koji se odnosi na ribolov lososa, haringe, papaline i bakalara u Baltičkome moru. Taj plan za odbačeni ulov uključuje među ostalim izuzeće od obveze iskrcavanja za bakalar i losos na temelju visoke stope preživljavanja utvrđene za te vrste kako je predviđeno u članku 15. stavku 4. točki (b) Uredbe (EU) br. 1380/2013. Delegirana uredba (EU) br. 1396/2014 prestaje važiti 31. prosinca 2017.
            
         
               (5)
            
            
               Uredbom (EU) 2016/1139 Europskog parlamenta i Vijeća (3) utvrđen je višegodišnji plan koji se odnosi na određeni ribolov bakalara, haringe i papaline u Baltičkome moru. Taj višegodišnji plan ne obuhvaća stokove lososa ni ribolov tog stoka u Baltičkome moru.
            
         
               (6)
            
            
               U nedostatku višegodišnjeg plana primjenjivog na stokove lososa i ribolov tog stoka u Baltičkome moru, pojedinosti za provedbu obveze iskrcavanja nakon prestanka valjanosti Delegirane uredbe (EU) br. 1396/2014 treba donijeti u okviru novog plana za odbačeni ulov na temelju zajedničke preporuke koju su dostavile države članice.
            
         
               (7)
            
            
               Danska, Njemačka, Estonija, Latvija, Litva, Poljska, Finska i Švedska imaju izravan upravljački interes u ribarstvu u Baltičkome moru. Te su države članice 31. svibnja 2017., nakon savjetovanja sa Savjetodavnim vijećem za Baltičko more, Komisiji dostavile svoju zajedničku preporuku (4). Znanstveni doprinos dala su relevantna znanstvena tijela.
            
         
               (8)
            
            
               U zajedničkoj preporuci predlaže se da se izuzeće od obveze iskrcavanja za losos ulovljen mrežnim klopkama, košarama/vršama, kogolima i pregradama, predviđeno Delegiranom uredbom (EU) br. 1396/2014, nastavi primjenjivati i nakon 31. prosinca 2017.
            
         
               (9)
            
            
               Zajednička preporuka temelji se na znanstvenim dokazima o visokoj stopi preživljavanja koje je dostavio Forum za ribarstvo Baltičkog mora (BALTFISH), a preispitao Znanstveni, tehnički i gospodarski odbor za ribarstvo (STECF). STECF je zaključio da je zbog činjenice da se s pomoću tog alata ribe ulove u statičnu strukturu mreže, za razliku od primjerice zaplećućih mreža ili udica, razumno pretpostaviti da je smrtnost u takvom alatu niska.
            
         
               (10)
            
            
               Mjere predložene u zajedničkoj preporuci u skladu su s člankom 15. stavkom 6. Uredbe (EU) br. 1380/2013 i stoga bi u skladu s člankom 18. stavkom 3. Uredbe (EU) br. 1380/2013 trebale biti uključene u ovu Uredbu.
            
         
               (11)
            
            
               S obzirom na to da Delegirana uredba (EU) br. 1396/2014 prestaje važiti 31. prosinca 2017., ova bi se Uredba trebala primjenjivati od 1. siječnja 2018.,
            
         DONIJELA JE OVU UREDBU:
   Članak 1.
   Predmet i područje primjene
   Ovom se Uredbom utvrđuju pojedinosti provedbe obveze iskrcavanja u pogledu lososa ulovljenog u ribolovu lososa, haringe, papaline i bakalara u Baltičkome moru.
   Članak 2.
   Definicije
   Za potrebe ove Uredbe primjenjuje se sljedeća definicija:
   
               1.
            
            
               „Baltičko more” znači zone ICES-a III.b, III.c i III.d, kako je utvrđeno u Prilogu III. Uredbi (EZ) br. 218/2009 Europskog parlamenta i Vijeća (5).
            
         Članak 3.
   Izuzeće na temelju visoke stope preživljavanja
   1.   Odstupajući od članka 15. stavka 1. Uredbe (EU) br. 1380/2013, obveza iskrcavanja ne primjenjuje se na losos ulovljen mrežnim klopkama, košarama/vršama, kogolima i pregradama.
   2.   Losos ulovljen bez raspoložive kvote ili ispod minimalne referentne veličine za očuvanje u okolnostima iz stavka 1. mora se pustiti natrag u more.
   Članak 4.
   Stupanje na snagu
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. siječnja 2018. do 31. prosinca 2020.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. studenoga 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 28.1.2013., str. 22.
   
   
      (2)  Delegirana uredba Komisije (EU) br. 1396/2014 od 20. listopada 2014. o uspostavi plana za odbačeni ulov u Baltičkome moru (SL L 370, 30.12.2014., str. 40.).
   
      (3)  Uredba (EU) 2016/1139 Europskog parlamenta i Vijeća od 6. srpnja 2016. o utvrđivanju višegodišnjeg plana za stokove bakalara, haringe i papaline u Baltičkome moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007 (SL L 191, 15.7.2016., str. 1.).
   
      (4)  „Zajednička preporuka skupine na visokoj razini BALTFISH o nacrtu plana za odbačeni ulov za Baltičko more” od 27. svibnja 2014. i 31. svibnja 2017.
   
      (5)  Uredba (EZ) br. 218/2009 Europskog parlamenta i Vijeća od 11. ožujka 2009. o podnošenju statističkih podataka o nominalnom ulovu država članica koje obavljaju ribolov u sjeveroistočnom Atlantiku (SL L 87, 31.3.2009., str. 70.).